Sascha Faxe (ALT), 2025-05-22:
Tak, og beklager roderiet.
Den 1. juli overtager Danmark formandskabet i EU.
Det sker i en verden, hvor krig raser, kriser rammer, og storme, såvel politiske som klimatiske, blæser gennem vores samfund.
Regeringen har valgt at fokusere på sikkerhed og konkurrenceevne, og det er vigtigt.
Men vi må aldrig glemme, hvad der bærer det hele, og hvad der i virkeligheden er fundamentet for både sikkerhed og økonomi, nemlig kloden og dermed klimaet og naturen.
Vi må aldrig glemme, hvorfor vi kæmper, for det er ikke blot tal i et regneark.
Det er liv.
Klima kender ingen grænser og skelner ikke mellem øst, vest, nord og syd, rige og fattige.
Det er en fælles virkelighed, en fælles kamp.
Derfor mener vi i Alternativet, at Danmark skal bruge formandskabet til at insistere på, at klimaet ikke bliver en bisætning, og at den grønne omstilling ikke drukner i geopolitik og markedstænkning.
Klimaet skal være en grøn tråd gennem hele formandskabet.
Det ville være smukt og nødvendigt, hvis Danmark kunne være den klimapolitiske brobygger i et splittet Europa og vi kunne være det foregangsland, vi så ofte kalder os selv – og ikke af stolthed, men af ansvar.
Regeringen har lagt sine prioriteter frem, og i Alternativet vil vi gerne spille konstruktivt ind.
Vi er visionære, ja, men vi er også løsningsorienterede.
Et af de vigtigste skridt handler om EU's flerårige budget.
Her ligger nøglen til forandring.
Hvis vi skal gøre en forskel, skal vi starte med det, vi bruger allerflest penge på.
Det er uretfærdigt, det er klimaskadeligt, og det er sløseri med skatteborgernes penge.
Vi skal vende det om.
Vi skal støtte dem, som værner om naturen, dyrker jorden med omtanke og skaber liv, ikke dem, der udpiner den.
Idealet er ret enkelt: støt pr. handling, ikke pr. hektar.
Vi skal hjælpe de små landbrug, de nye bønder, de, der gerne vil, men ikke kan.
Vi skal indføre loft over støtten og vende pyramiden, så den første hektar støttes mere end den sidste.
Sådan skaber vi retfærdighed og bæredygtighed.
For det andet skal CO 2 -kvotesystemet udvides.
Det skal også omfatte landbruget.
Industrien er med, og det virker, men landbruget, som er en af de største kilder til udledning, står stadig udenfor.
Vi siger: Giv dem klare, rimelige og forudsigelige rammer.
Giv dem de redskaber, der skal gøre det muligt at producere mad på klodens præmisser, ikke på bekostning af den.
Når vi samtidigt reformerer støtten og udvider kvotesystemet, får vi det strukturelle skifte, som Europa har brug for.
Det er et skifte, hvor mad bliver noget, vi producerer i harmoni med naturen, ikke i kamp mod den.
For klimakrisen er ikke bare en krise.
Det er alle krisers moder.
Det er en sikkerhedskrise, det er en konkurrencekrise og en social krise, og det mest fundamentale beredskab, som vi som union kan opbygge, er sikkerhed i forhold til mad og adgang til en frugtbar jord.
Så hvis vi virkelig vil prioritere det, regeringen siger vi skal, nemlig sikkerhed og konkurrenceevne, må vi tage klimaet dybt alvorligt, for der er ingen sikkerhed uden mad, ingen konkurrenceevne uden ressourcer og ingen fremtid uden en beboelig planet.
Alternativet arbejder for, at Danmark bliver en klimadiplomatisk drivkraft og ikke bare en formand, der leder møder, men en formand, der viser retning, og som tør tale om fremtiden og tage ansvar for den.
Tak for ordet.